次韵和觀文王尚書謝余寄示新詩
作者：宋庠
朝代：宋

paragraphs: 久免台階重，頻遷郡守優。
朱輪真冒寵，白髮自驚秋。
事往情多感，年衰氣失遒。
徘徊河裏望，凋落漢庭游。
俚曲聊成唱，真筌不暇搜。
空思益者友，安議賦家流。
心町都遺跡，辭林幸見庥。
豐謠連井甸，華札滿輕郵。
已許瓊爲報，何妨漆更投。
濟川毋謔我，歸夢在漁舟。